‹‹ የማሕበረሰብ አቀፍ ጤና መድን የግል ጤና ተቋማትን አግሏል››   የግል ጤና ተቋማት አሠሪዎች ማህበር
‹‹ ለትርፍ የሚሠሩትን መጋበዝ ሕብረተሰቡን ለብዝበዛ ያጋልጣል ›› –
ጤና መድን ኤጀንሲ አዲስ አበባ፡- በመንግሥት የተጀመረው የማሕበረሰብ አቀፍ ጤና መድን አሠራር የግል የጤና ተቋማትን ያገለለ መሆኑን የኢትዮጵያ የግል የጤና ተቋማት አሠሪዎች ማህበር ገለጸ።ከማህበረሰቡ የሚሰበሰብ አነስተኛ መዋጮ አትራፊ ነጋዴ እንደማያደርግና ለትርፍ የሚሠሩትን የግል የጤና ተቋማትን መጋበዝ ሕብረተሰቡን ለብዝበዛ ያጋልጣል ሲል ጤና መድን ኤጀንሲ አስታውቋል፡፡ የማህበሩ ፕሬዚዳንት ዶክተር መኮንን አይችሉህም በተለይ ለአዲስ ዘመን ጋዜጣ እንደገለጹት፤ በመላው አገሪቱ የተጀመረው የማህበረሰብ አቀፍ የጤና መድን ስርዓት የግል የጤና ተቋማትን ያገለለ በመሆኑ ትክክል አይደለም። የጤና መድን አገልግሎት
በመንግሥት የጤና ተቋማት
ብቻ መሰጠቱ ያለውን
በጎ ዓላማ የሚያዛባ መሆኑን የገለጹት የማህበሩ ፕሬዚዳንት፤ ብዙ የማሕበረሰብ ክፍል ህክምና የሚያገኙባቸው የግል የጤና ተቋማትን በስርዓቱ አለመሳተፋቸው ማህበረሰቡን በእኔ ብቻ ህክምና ታገኛለህ የሚል አንድምታ አለው ብለዋል። የመንግሥት የጤና ተቋማት በተደራሽነት፣በግብዓት አቅርቦት፣ጥራት ያለው አገልግሎት በመስጠትና ብቁ ባለሙያ በማቅረብ ረገድ ክፍተት እንደለባቸው እየታወቀ ማህበረሰቡን በመንግሥት ጤና ተቋማት ብቻ የጤና መድን አገልግሎት እንዲያገኝ የሚያደርገው የጤና መድን ስርዓት የማያዛልቅ አሠራር እንደልሆነም ገልጸዋል። መንግሥት ከግል የጤና ተቋማት ጋር በክፍያ ጉዳይ ተነጋግሮ የሕብረተሰቡን ጤና በትብብር መጠበቅ ሲገባው የማህበረሰቡን ፍላጎት ያላገናዘበና አግላይ አሠራር መዘርጋቱን ውጤታማ አያደርገውም ሲሉ ተችተዋል። የኢትዮጵያ ጤና መድን ኤጀንሲ የሕዝብ ግንኙነት ዳይሬክተር አቶ ዘመድኩን አበበ በበኩላቸው በአንድ ወረዳ ላይ ከሚገኘው የማህበረሰብ ቁጥር 50 በመቶ አባወራ/እማወራ አባል ሆነው የጤና መድን አገልግሎት የአባልነት መዋጮ በዓመት 250 ብር ሲከፍሉ ብቻ በመንግሥት ጤና ተቋም ከነቤተሰባቸው ለአንድ ዓመት ያህል ሕክምና እንደሚያገኙ አስረድተዋል። የጤና መድን ስርዓቱ
በጣም ዝቅተኛውን እና
መደበኛ ገቢ የሌለውን
የማህበረሰብ ክፍል ተጠቃሚ
የሚያደርግ በመሆኑ ከማህበረሰቡ
የምትሰበሰብ አነስተኛ የመዋጮ
አትራፊ የማያደርግና ለትርፍ
የሚሠሩትን የግል የጤና
ተቋማትን ቢጋበዝም ሕብረተሰቡን ለብዝበዛ የሚያጋልጥ መሆኑን ተናግረዋል። የኢትዮጵያ ማህበረሰብ ሙሉ በሙሉ የጤና መድን ስርዓቱ ተጠቃሚ መሆን ሲችልና ገንዘቡ በአንድ ቋት ተሰብስቦ የመምራት ደረጃ ላይ ሲደርስ የግል የጤና ተቋማትን ማሳተፍ እንደሚቻልና መመሪያና ደንብ እንደሚያስፈልገው አብራርተዋል። የግል የጤና ተቋማት ትርፍን አስበው የሚንቀሳቀሱ መሆናቸውን አመልክተው፤በአንጻሩ ጤና መድን ስርዓት ሕዝቡ ፍትሐዊና ተደራሽ የሆነ የጤና አገልግሎት እንዲያገኝ ዓላማ አድርጎ የሚሠራ ነው ብለዋል። “እውነቱን መናገር ካስፈለገ በአሁኑ ጊዜ የትኛው የግል የጤና ተቋም ነው ዓመቱን ሙሉ በ250 ብር የአንድን አባወራና እማወራ ቤተሰብ በሙሉ የሕክምና አገልግሎት የሚሰጠው?” ሲሉ የጠየቁት አቶ ዘመድኩን በአሁኑ ጊዜ የግል የጤና ተቋማትን በጤና መድን ስርዓቱ ማሳተፍ ማህበረሰቡን ለከፍተኛ ወጪ ማጋለጥ መሆኑን ገልጸዋል። የማህበረሰብ አቀፍ ጤና መድን ዓላማው ማህበረሰቡ በሕክምና ምክንያት ጥሪቱን አሟጥጦ እየሸጠ እንዳይጨርስና ለማህበራዊ ችግር እንዳይጋለጥ መታደግ እንደሆነም አቶ ዘመድኩን ገልጸዋል። የማህበረሰብ አቀፍ ጤና መድን በአገሪቱ በተወሰኑ ክልሎችና ውስን ወረዳዎች ከተጀመረ ዘጠነኛ ዓመት አስቆጥሯል። የ2012 ዓ.ም መረጃን ሳይጨምር በ559 ወረዳዎች አምስት ሚሊዮን አባዎራዎችና እማወራዎች የማህበረሰብ አቀፍ ጤና መድን ተጠቃሚ መሆናቸውም ታውቋል። አዲስ ዘመን
የካቲት 20/2012ሙሐመድ ሁሴን 